**ЗАКОН**

## О ИЗМЈЕНАМА И ДОПУНАМА

## ЗАКОНА О ПОЛИЦИЈИ И УНУТРАШЊИМ ПОСЛОВИМА

Члан 1.

У Закону о полицији и унутрашњим пословима („Службени гласник Републике Српске“, бр. 57/16, 110/16, 58/19, 82/19 и 18/22 – Одлука Уставног суда Републике Српске), члан 67. мијења се и гласи:

„Стручни испит из члана 66. став 5. овог закона не полажу лица која имају научно звање доктор правних наука, лица са положеним правосудним испитом и радници затечени на раду у Министарству који на дан ступања на снагу овог закона имају више од 20 година ефективног радног стажа на пословима стручне спреме за коју се тражи ослобађање од полагања стручног испита у органима државне управе.“

Члан 2.

Назив Главе XVIII „ПОЛИЦИЈСКА И СТРУЧНА ОБУКА“ мијења се и гласи: „ПОЛИЦИЈСКА И СТРУЧНА ОБУКА И ПОЛИЦИЈСКО ОБРАЗОВАЊЕ“.

Послије члана 153. додају се називи чланова и нови чл. 153а, 153б, 153в, 153г, 153д, 153ђ, 153е, 153ж. и 153з. који гласе:

„Образовање кадрова

Члан 153а.

(1) Средња школа унутрашњих послова (у даљем тексту: Школа), као организациона јединица Министарства, врши образовање кадрова за рад у Министарству.

(2) На Школу се примјењују прописи о средњем образовању и васпитању, ако овим законом није другачије одређено.

(3) Школа се уписује у Регистар средњих школа и мрежу школа у Републици Српској, у складу са Законом о средњем образовању и васпитању.

Руковођење Школом

Члан 153б.

(1) Одбор Школе утврђује и спроводи политику Школе и има три члана, које рјешењем именује министар из реда запослених у Министарству.

(2) Одбор Школе се именује на период од четири године.

(3) Школом руководи директор, којег рјешењем распоређује министар.

(4) Наставу у Школи изводе запослени у Министарству, који испуњавају услове у складу са прописом из члана 11. овог закона.

Статут и наставни план и програм

Члан 153в.

(1) Статут је општи акт Школе, којим се уређује организација, начин рада, управљање и руковођење школом, кућни ред и друга питања у складу са законом.

(2) Статут Школе и друге опште акте Школе доноси министар, на приједлог Одбора Школе.

(3) Наставни план и програм Школе, у складу са Законом о средњем образовању и васпитању прописујe се правилником, који доноси министар просвјете и културе, уз сагласност министра.

Упис у Школу

Члан 153г.

(1) Образовање у Школи је редовно и траје двије године, односно трећи и четврти разред средњег образовања и васпитања.

(2) За ученике Школе могу се уписати ученици који су претходно успјешно завршили први и други разред средњег образовања и васпитања у складу са Законом о средњем образовању и васпитању, под условом да испуњавају опште и посебне услове за пријем у Школу.

(3) Општи и посебни услови за пријем у Школу и избор кандидата који учествују у јавном конкурсу за ученике Школе прописују се правилником, који доноси министар.

(4) Начин утврђивања физичке и психичке способности кандидата за упис у Школу прописује се правилником, који доноси министар, уз претходно прибављено мишљење Министарства здравља и социјалне заштите.

Конкурс за упис у Школу

Члан 153д.

(1) Министарство утврђује укупан број кандидата који се сваке године примају као редовни ученици Школе, узимајући у обзир капацитете Школе и исказане потребе Министарства за школовањем кадрова.

(2) Пријем ученика у Школу врши се на основу јавног конкурса, који расписује Министарство најкасније до 15. јуна текуће године.

(3) Изузетно од става 2. овог члана, у оправданим случајевима, министар може донијети одлуку којом продужава рок за расписивање конкурса.

(4) Конкурс спроводи конкурсна комисија, коју рјешењем именује министар.

(5) Одлуку о избору кандидата у оквиру одређеног броја и њихово упућивање у Школу доноси министар на приједлог комисије из става 4. овог члана.

(6) На одлуку из става 5. овог члана кандидат може изјавити жалбу министру у року од осам дана од дана објављивања одлуке на огласној табли Школе.

Интернат и униформа ученика

Члан 153ђ.

(1) Свим ученицима Школе за вријеме образовања Министарство обезбјеђује смјештај и исхрану у интернату, стипендију за личне издатке, униформу и уџбенике.

(2) Употребу уџбеника из стручних предмета у Школи одобрава министар.

(3) Ученици Школе носе униформе, а начин ношења, врсте, дијелови, боје и рокови трајања униформе ученика Школе прописују се правилником, који доноси министар.

Пракса и пријем на рад

Члан 153е.

(1) Министарство обезбјеђује праксу током образовања у Школи, у складу са правилником о наставном плану и програму из члана 153в. став 3. овог закона.

(2) Након успјешног завршетка образовања у Школи, ученици стичу звање полицајац – техничар за полицијске послове.

(3) Ученик из става 2. овог члана, који у складу са Законом испуњава услове за рад у Министарству, упућује се на рад у организационе јединице Министарства, у својству приправника.

(4) Након успјешног завршетка образовања у Школи, ученик је дужан да остане радити у Министарству најмање пет година.

Права и обавезе

Члан 153ж.

Међусобна права и обавезе Министарства и ученика Школе и њихових родитеља, старатеља и усвојилаца утврђују се посебним уговором.

Надзор над радом Школе

Члан 153з.

1. Управни надзор над законитошћу рада Школе врши Министарство.

(2) Стручни надзор над извођењем наставе из стручних предмета у Школи врши Министарство.

(3) Стручни надзор над извођењем наставе из општеобразовних предмета у Школи врши Републички педагошки завод.“

Члан 3.

У члану 171. у тачки 27) послије ријечи: „(члан 150а. став 1) брише се ријеч: „и“ и додаје се запета.

У тачки 28) послије ријечи: „(члан 150а. став 2)“ додаје се запета и нове т. 29), 30) и 31) које гласе:

„29) општим и посебним условима за пријем у Школу и избор кандидата који учествују у јавном конкурсу за редовне ученике Школе (члан 153г. став 3),

30) начину утврђивања физичке и психичке способности кандидата за упис у Школу (члан 153г. став 4),

31) униформи ученика средње школе унутрашњих послова (члан 153ђ. став 3)“.

Члан 4.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-632/23 ПРЕДСЈЕДНИК

Датум: 8. јун 2023. године НАРОДНЕ СКУПШТИНЕ

Др Ненад Стевандић